Kim Kielsen tók á móti Lars Løkke Rasmussen á flugvellinum í Nuuk síðastliðið haust þegar forsætisráðherra Danmerkur kom til að undirrita flugvallasamninginn . Mynd / TV - 2 , Danmörku . Donald Trump Bandaríkjaforseti fundar með forystumönnum Grænlendinga og Færeyinga í Kaupmannahöfn í byrjun september þegar hann kemur við í Danmörku eftir heimsókn til Póllands . Þetta verður í fyrsta sinn í sögunni sem Bandaríkjaforseti hittir leiðtoga þessara næstu nágrannaþjóða Íslendinga . Megintilgangur Evrópuheimsóknar Trumps dagana 31. ágúst til 4. september er að minnast þess að 80 ár verða liðin frá innrás Þjóðverja í Pólland , sem markaði upphaf síðari heimsstyrjaldar . Trump tekur þátt í minningarathöfnum í Varsjá þann 1. september . Donald Trump heilsar Lars Løkke Rasmussen , þáverandi forsætisráðherra Dana , við Hvíta húsið fyrir tveimur árum . Mynd / Hvíta húsið . Danir urðu margir upp með sér þegar tilkynnt var að Bandaríkjaforseti og forsetafrúin Melania hyggðust í bakaleiðinni heilsa upp á Margréti Danadrottningu og Mette Frederiksen , nýbakaðan forsætisráðherra . Danskir fréttaskýrendur áttuðu sig þó fljótlega á því að Trump hafði minnstan áhuga á Danmörku , - Grænland er aðalmálið . Í opinberri fréttatilkynningu Hvíta hússins segir að heimsókn forsetans varpi ljósi á söguleg tengsl Bandaríkjanna , Póllands og Danmerkur , sem og vilja forsetans til að takast á við sameiginlegar öryggisáskoranir svæðisins . Þetta þýðir Grænland og norðurslóðir , lesa hermálasérfræðingar dönsku blaðanna á milli línanna , enda er Kim Kielsen , leiðtoga Grænlendinga , boðið að koma til Kaupmannahafnar til fundar með Trump , við hlið Mette Frederiksen . Lars Løkke Rasmussen , þáverandi forsætisráðherra Danmerkur , tekur ljósmynd fyrir mótmælenda í Nuuk í heimsókn til Grænlands í fyrrahaust . Búist er við að kastljósið muni ekki síst beinast að Kim Kielsen , forsætisráðherra Grænlands , á fundinum með Trump í næsta mánuði , en Kielsen er til hægri á myndinni . Mynd / TV - 2 , Danmörku . Lögmanni Færeyja , Aksel V. Johannesen , er einnig boðið að hitta Bandaríkjaforseta . Það er hins vegar óvíst hvort hann verði þá enn lögmaður því kosningar fara fram til Lögþings Færeyja þann 31. ágúst . Kastljósið mun því meðal annars beinast að því sem fram fer á milli Trumps og Kims Kielsen , formanns landsstjórnar Grænlands . Bandaríkjamenn hafa lengi haft áhyggjur af áhuga Kínverja á Grænlandi og hernaðaruppbyggingu Rússa á norðurslóðum . Ákvörðun þeirra um milljarða fjárfestingu á Keflavíkurflugvelli er nýjasta dæmið um að þeir ætli sér að styrkja hernaðarmátt sinn í þessum heimshluta . Vel fór á með leiðtogum Danmerkur og Bandaríkjanna í Hvíta húsinu þann 30. mars 2017 . Danir fara með utanríkismál Grænlands . Mynd / Hvíta húsið . Líklegt þykir að Thule-herstöðina og frekari uppbyggingu á Grænlandi muni bera á góma á fundi Trumps í Kaupmannahöfn . Þess er skemmst að minnast að bandaríska varnarmálaráðuneytið lýsti síðastliðið haust yfir vilja til þess að taka þátt í flugvallauppbyggingu Grænlands , aðeins viku eftir að Lars Løkke Rasmussen hitti Kim Kielsen í Nuuk og skrifaði undir tugmilljarða samning um stuðning danskra stjórnvalda við flugvallaverkefnið . Hér má sjá frétt Stöðvar 2 frá undirritun flugvallarsamningsins í fyrrahaust : Grænlenska ríkisstjórnin er sprungin vegna samnings um að danska ríkið leggi til tugi milljarða króna til flugvallagerðar á Grænlandi .